Stefan Oster

**Stefan Oster** S.D.B. (født 3. juni 1965 i Amberg i Bayern i Vest-Tyskland) er en tysk katolsk biskop, den 85-te i rekken av bispedømmet Passau i Bayern.
## Liv og virke
### Bakgrunn
Oster tok abitur i Neutraubling og utdannet seg senere som avis – og radioredaktør fra 1984 til 1986. Han tilbrakte noen år i dette yrket. Fra 1988 startet han sine studier i filosofi, historie og religionsvitenskap i Regensburg, Kiel, ved Keele University og University of Oxford. Fra 1990 til 1991 var han stipendiat i Erasmus-programmet. Han tok mastergrad i Oxford i 1993 og en annen master fra Regensburg i 1994.

### Salesianer, prest
I 1995 sluttet Oster seg salesianerordenen og tilbrakte et år i novisiatet i Jünkerath. Fra 1996 til 2000 studerte han i Benediktbeuern. Den 24. juli 1999 avla han evige løfter som salesianer. Han ble presteviet av Viktor Josef Dammertz, biskop av Augsburg, den 24. juni 2001.

I 2003 mottok Oster bispedømmet Augsburgs Albertus Magnus-pris og i 2004 *Verein der Freunde* av Universitetet i Augsburg for sin doktorgradsavhandling. Han begynte å forelese filosofi i Benediktbeuern. Hans fag var kunnskapsteori, metafysikk, språkfilosofi, dialogfilosofi og personfilosofi.

I 2009 tok han habiliteringeksamen i dogmatisk teologi ved Universitetet i Trier. Habiliteringsarbeidet omhandlet forholdet mellom person og transsubstansiasjon, og var veiledet av Rudolf Voderholzer. Han ble utnevnt til professor i dogmatikk og dogmehistorie. Som dogmatiker fokuserte han hovedsakelig på kristologi, ekklesiologi og mariologi.

I juli 2013 stengte lærestedet i Benediktbeuern og dermed avsluttet Oster sitt professorat ved høgskolen. Han fortsatte å forelese ved *Katholische Stiftungsfachhochschule München*. Han underviste også ved Universitetet i München.

### Biskop av Passau
Den 4. april 2014 utnevnte pave Frans Oster til biskop av Passau. Hans bispeordinasjon fant sted 24. mai ved katedralen i Passau av erkebiskopen av München og Freising kardinal Reinhard Marx. Medkonsekratorene var Wilhelm Schraml, emeritus-biskop av Passau, samt emeritus-erkebiskopen av Salzburg, Alois Kothgasser. Oster ble da den yngste tyske biskop av et bispedømme.

I mars 2019 sa Oster at det teologisk også kunne være gifte prester i den katolske kirke.
## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Biskop Eugène-Charles-Joseph de Mazenod (1782-1861) *1832
* Kardinal Joseph Hippolyte Guibert (1802-1886) *1842
* Kardinal François-Marie-Benjamin Richard de la Vergne (1819-1908) *1872
* Kardinal Pietro Gasparri (1852-1934) *1898
* Erkebiskop Cesare Orsenigo (1873-1946) *1922
* Kardinal Lorenz Jaeger (1892-1975) *1951
* Kardinal Reinhard Marx (1953-) *1996
* Biskop *Stefan Oster* (1965-) *2014

## Referanser